বাংলাদেশ গণতান্ত্রিক দেশ হিসেবে নিজেকে প্রতিষ্ঠিত করার পথে এগিয়ে চলেছেঃ রফিকুল ইসলাম
স্বাধীনতার চল্লিশ বছরে বাংলাদেশ গনতান্ত্রিক, ধর্ম নিরপেক্ষ এবং একটি আধুনিক দেশ হিসেবে নিজেকে প্রতিষ্ঠিত করার পথে এগিয়ে চলেছে
আজ ২৫শে মার্চ। এখন থেকে চল্লিশ বছর আগে আজকের এই রাতে পাকিস্তানী বাহিনী বাংলাদেশের নিরীহ মানুষদের ওপর ঝাঁপিয়ে পড়েছিল এবং শুরু করেছিল ন’মাসব্যাপী এক নারকীয় গন হত্যা। কিন্তু সাহসী বাঙ্গালী সেদিন শুধু পড়ে পড়ে মার খায়নি রুখে দাঁড়িয়েছিল, যুদ্ধ করে ছিনিয়ে নিয়েছিল স্বাধীনতা। ২৬শে মার্চ বাংলাদেশের স্বাধীনতা ঘোষিত হয়েছিল। চল্লিশ বছর পর বাংলাদেশ আজ কোথায়? এ নিয়ে আমরা কথা বলেছি বাংলাদেশের বিশিষ্ট শিক্ষাবিদ, লেখক এবং নানাভাবে মুক্তিযুদ্ধের সঙ্গে সংশ্লিষ্ট অধ্যাপক রফিকুল ইসলামের সঙ্গে। বর্তমানে তিনি বাংলাদেশের লিবারেল আর্টস বিশ্ববিদ্যালয়ের উপাচার্য। ঢাকা বিশ্ববিদ্যালয়ের বাংলা ও ভাষাতত্বের প্রাক্তন অধ্যাপক, নজরুল গবেষক ও বিশারদ। লেখক হিসেবে নজরুলের জীবন ও সাহিত্য ছাড়া তিনি সবচেয়ে বেশী লিখেছেন ভাষা ও স্বাধীনতা আন্দোলন নিয়ে। একাত্তরের মুক্তিযুদ্ধের সময় পাক বাহিনীর হাতে বন্দী ও নির্যাতিত হয়েছেন তিনি। আজ চল্লিশ বছর পর অধ্যাপক রফিকুল ইসলাম আশাবাদ ব্যক্ত করে বলেন পৃথিবীর যেকোন মুসলিম প্রধান দেশের তূলনায় বাংলাদেশ সত্যিকারের এক গণতান্ত্রিক, ধর্ম নিরপেক্ষ এবং আধুনিক দেশ হিসেবে সামনে এগিয়ে চলেছে।